As tres ou catro vidas de Stefan Zweig - Manuel Veiga Taboada - Galiciae\nAs tres ou catro vidas de Stefan Zweig\n03 de diciembre de 2018 (22:25 h.)\nÉ o autor que non desgusta a ninguén. Ameno, pero tamén moi nutritivo. Capaz de retratar a historia de hai un par de séculos como se acabase de suceder. Profundamente humanista, de estilo cabal, rico; pero non pomposo. Zweig leva cen anos de actualidade.\nLibros taboa-redonda manuel veiga taboada\nDICÍA O GRAN crítico literario inglés, Cyril Connolly, que o libro que segue a ser lido unha década despois de publicado é unha excepción. Noutras palabras, os libros case nunca teñen unha vida máis longa que os coellos de monte, os esquíos ou os raposos.\nIsto ben a conto de Zweig porque Zweig é precisamente esa excepción. As súas obras merecen, como poucas, a definición de clásicos do noso tempo. Este autor austríaco cuxo apelido todos tendemos a pronunciar á inglesa, en vez de á alemá, como sería o correcto, xa era lido e coñecido nos anos 20 do pasado século, pero tamén foi moi lido na década dos corenta. En España, as súas obras eran visíbeis nas bibliotecas familiares nos anos 50 e 60. Reverdeceron grazas a novas edicións nos 90 e, xa neste novo milenio, resultan aínda máis visíbeis se cabe. As novas xeracións chegan a Zweig coma se se tratase dunha novidade.\nA gran escapada\nA peripecia vital de Zweig é coñecida. Naceu en Viena, nunha familia acomodada, e tivo tempo de vivir baixo un imperio caracterizado aínda pola orde e a previsión. Iso e uns estudos bastante completos de humanidades déronlle a perspectiva necesaria para comprender mellor que outros as convulsións do século XX. Ao fío da I Guerra Mundial, declarouse pacifista e europeísta; o que entraba en contradición con todo o que se estaba vivindo. Despois, coa chegada de Hitler ao poder, marchou vivir a Londres e temeroso polo que vía —a posibilidade de que os alemáns ocupasen Inglaterra— recalou finalmente en Brasil, acompañado da súa muller. Nese país, e coa maioría de Europa ocupada xa pola Wehrmacht, decidiu quitarse a vida en 1942, aos 61 anos, e nunha cidade, Petrópolis, cuxo propio nome parece un invento cinematográfico.\nDeixaba tras de si unha impoñente obra literaria, caracterizada tanto pola súa visión profunda das persoas e da sociedade como pola súa fluidez e equilibrio narrativo. Quizais, no tempo confuso de hoxe, apreciamos a Zweig por esa capacidade para non enganarse nin enganar os demais.\nA pesar de que era poeta, dramaturgo e novelista, talvez o que máis estimamos de Zweig son as súas biografías —sería longo sequera enumeralas— e as súas crónicas de época que sorprendentemente destilan actualidade. Zweig era curioso, rigoroso e ameno. Posuía coñecementos enciclopédicos, pero sabía expoñelos sen pedantería e de forma natural.\nEn Momentos estelares da humanidade, libro que leva por subtítulo Catorce miniaturas históricas, consegue converter nun bestseller a súa visión, de amplísimo percorrido, que vai desde Ciceron e Bizancio, até Lenin e a conquista do Polo Sur. Zweig soubo encontrar a chave da prosa: accesíbel na forma e profunda no contido. En O mundo de onte. Memorias dun europeo, só se equivoca ao vaticinar que, co fin da represión sexual, as prostitutas —que naquel momento inundaban as rúas— acabarían por desaparecer.\nSen deixar de serlle fiel aos feitos, Zweig mostra sempre a súa mirada inspirada de escritor. É o que sucede cun dos seus libros máis celebrados, Fouché.\nFouché foi xefe de policía de Francia, tanto con gobernos revolucionarios, como con gobernos que representaban todo o contrario. O seu mérito radicaba na súa grande intelixencia e na súa capacidade para tecer unha amplísima rede de confidentes, ben pagos. Nada pasaba no daquela país máis desenvolvido do mundo —xunto con Inglaterra— sen que Fouché ou soubese de seguida. Cambiaban os gobernos e mesmo o tipo de réxime, pero Fouché seguía manexando os fíos principais.\nPor suposto, a visión de Zweig é moi crítica co personaxe, nas súas primeiras edicións o libro subtitulouse O xenio tenebroso, pero non obstante a súa prosa imantada acaba por facérnolo interesante e incluso atractivo. Algunha prensa entretívose recentemente en mostrar páxinas dun exemplar desta obra subliñadas polo dirixente de Podemos, Pablo Iglesias. En certa medida, o que fai Fouché é poñer en práctica as teses de Maquiavelo, de acordo co seu propio estilo e co tempo no que vivía.\nSensibilidade de cronista entre o ben e o mal\nZweig humaniza sempre as súas criaturas, sexan reais ou de ficción, nunca se conforma cunha visión unilateral. Non parece crer na maldade humana, a pesar da época na que lle tocou vivir; aínda que tampouco na bondade natural. De ter que escoller entre Hobbes e Rousseau, os patrocinadores de ambas ideas, Zweig quizais quedaría co perfil de cronista sensíbel, pero non posicionado en ningún dos dous extremos. A súa é unha visión máis completa, que vai para alá da filosofía, e enlaza a historia coa psicoloxía e a socioloxía, o que lle proporciona o seu carácter moderno. Todo o conxunto logra finalmente elevarse grazas ao dominio que ten o autor das técnicas literarias.\nSen unha boa e completa biografía de Stefan Zweig a man, é difícil saber de onde sacou tanto tempo e curiosidade para abastecer todos os libros que publicou: as súas biografías sobre María Antonieta, Balzac ou Montaigne, por exemplo, os seus ensaios e libros de viaxes sobre Rusia e Brasil —país ao que foi un dos primeiros en vaticinarlle un gran futuro— ou as súas novelas de case cincocentas páxinas, como A impaciencia do corazón.\nÉ coma se todo o que o rodeaba, desde os grandes estados, aos mellores intelectuais, pasando pola vida da rúa ou as ligazóns amorosas, tivese que ser peneirado polo seu ollo. Coma se xuntase a capacidade para comprender toda a Historia que se estudaba na época, desde o mundo grego á revolución francesa, coa anotación detallista e coa arte de ofrecer as pinceladas máis ilustrativas para definir cada momento e cada personaxe.\nOnde outros cronistas e outros escritores, no seu momento máis recoñecidos, agora resultan áridos ou pasados de moda, Zweig emerxe fresco e preparado para dialogar co noso presente.\nErnesto Chao no papel de Zweig\nA influencia de Zweig chegou a moitos lugares, entre eles ao teatro. O dramaturgo Antonio Tabares escribiu o drama Unha hora na vida de Stefan Zweig, referido aos derradeiros momentos da vida do escritor. A compañía de teatro Lagarta Lagarta foi a encargada de presentar a montaxe en galego, co recentemente finado Ernesto Chao no papel de Zweig. A sona que lograra Chao, coa súa parvicie cómica na serie da TVG Pratos combinados, tivo así un final e xusto contrapunto. Aos que presenciamos a obra, resúltanos desde aquela difícil separar os rostros do de Ribadavia e do austríaco.\nTres títulos en galego\nEn galego contamos xa con tres traducións de Zweig. A primeira foi Novela de xadrez e máis recentemente Momentos estelares da humanidade e A impaciencia do corazón. Moi poucos autores estranxeiros contan con tres obras vertidas á nosa lingua, o que dá a medida da acollida que segue a ter o autor. Novela de xadrez, a máis curta, foi traducida incluso en dúas ocasións, a primeira pola editorial Ir Indo e a segunda por Irmáns Cartoné. Momentos estelares da humanidade viu a luz hai pouco da man de Kalandraka e A impaciencia do corazón é unha novidade de Hugin e Munin. Coas tres —novela corta, novela longa e pequenos textos divulgativos de notábel interese—, podemos facernos unha idea bastante aproximada do conxunto da súa obra.


Inicio / Horta / Métodos de loita contra a Tuta Absoluta, a avelaíña do tomate\nA Tuta provocou o pasado ano perdas de até o 70% no cultivo de tomate dalgúns produtores de Galicia. Resumo da xornada técnica impartida polo Sindicato Labrego Galego.\nCampo Galego - 19/05/2015\nCampo Galego 19/05/2015 11:43 a.m.\nTomate afectado por Tuta Absouta. Autor: Estación Fitopatolóxica do Areeiro\nA avelaíña do tomate, ou Tuta absoluta, é unha praga orixinaria de Sudamérica, e que no estado apareceu por primeira vez no Levante español no ano 2007, e na Galiza comezou a chegar no verán do 2009, sobre todo afectando dun xeito máis agresivo nas zonas de costa. A Tuta é unha avelaíña duns 7mm de lonxitude. A actividade dos adultos é ou nas primeiras horas do día, ou nas últimas, posto que permanecen ocultas durante todo o día.\nAs perdas provocadas por este insecto en 2014 ascenderon entre algúns produtores a entre o 50 e o 70% da colleita, facendo imposible a súa venda. Ante esta situación, a Dirección de Horta, Froita e Flor do Sindicato Labrego Galego realizou o pasado 27 de abril unha xornada técnica sobre métodos de loita contra a Tuta absoluta, cuxas conclusións expoñemos a continuación.\nO ciclo biolóxico da Tuta absoluta:\nEsta especie ten unha alta taxa de reprodución. A femia pode chegar a por máis de 240 ovos, cunha fertilidade próxima ao 100%, tendo entre 10/12 xeneracións ao ano, cunha lonxevidade de entre 24 e 27 días.\nOs ovos, teñen un aspecto ovalado cun tamaño medio de 0.3mm, e unha cor branca cremosa e incluso amarelenta, e solen depositarse de forma individual e non en grupo.\nA larva é a que produce o dano no cultivo, e pódese atopar en follas, tallos e froitos, cun tamaño que oscila entre os 0.9mm a 7.5 mm no seu último estadio. A larva é de cor verde ao principio, pero vai escurecéndose ata adoptar a cor marrón escura.\nDanos e cultivos afectados:\nOs danos provocados polas larvas prodúcense en follas, flores e froitos, e aínda que o cultivo máis sensible é o tomate, pero tamén pode afectar á berenxena, pataca, cogombro doce e pemento.\nMedidas culturais e de manexo do tomate para loitar contra a Tuta:\n– Eliminar as partes da planta danadas pola Tuta (follas, froitos afectados…)\n– Eliminar os restos de colleitas de forma que non continúe o ciclo de larvas e\n– Deixar que pasen polo menos 4 semanas entre dous cultivos sensibles á Tuta.\n– Establecer rotacións de cultivo entre cultivos sensibles e non sensibles á Tuta.\nPrevención e control:\n– Trampas de auga: entre 20-40 trampas/ha. A estas pódeselles engadir aceite\n– Trampas tipo delta con feronomas.\n– Bacillus thuringiensis (Bt). Este é un inimigo natural da Tuta, e axudaría a\ncontrolar os vermes.\n– Depredadores, como o Macrolophus ou o Nesidiocoris, que son inimigos\nnaturais da Tuta, como pode ser o Bt e depredarían os ovos (ata 100 ao día)\n– Xofre (administrar a primeira ou última hora do día), este tratamento de\ncontrol é moi importante porque atrasa a posta de ovos.\nTratamentos para as plantas afectadas definitivamente coa Tuta:\n– Extracto de allo + extracto de Karanja ( ambos repelentes naturais), e podemos repetir a aplicación cada 10-14 días.\n– Xofre+ Bt (Bacillus thuringiensis), podemos utilizar esta materia activa nos primeiros estadios da larva, e repetir cada 7 días.\nEn última instancia, cando a poboación de Tuta sexa elevada e o risco de danos sexa importante, así como cando se xere resistencia, podemos aplicar a seguintes materias activas:\n– Spinosad, aplicándoo 1-2 semanas antes da solta de insectos auxiliares, non\npodendo utilizar máis de 2-3 tratamentos por período vexetativo, espazados en 7-14 días.\n– Aceite de Neem puro, aplicar na fase larvaria da Tuta.\nPudrición a partir de ataque de Tuta. Autor: Estación Fitopatolóxica do Areeiro\nTodas estas materias activas ou tratamentos están permitidas en Agricultura Ecolóxica.\nPor último, na xuntanza decidiuse tamén que o SLG vai informar á Consellería de Medio Rural e do Mar da situación que está afectando ás labregas e labregos galegos no cultivo do tomate, “para que fagan un maior control nos viveiros de planta, posto que moitas plantas xa veñen con Tuta”, así como axuda para compra de produtos de loita biolóxica, para poder erradicala.\nXornada en Rías Baixas sobre a mellora da xestión de efluentes vitivinícolas\n¿Quedan residuos procedentes de pesticidas no viño e nos solos?


Albergue Cofradía del Santo de Santo Domingo de la Calzada - Vivecamino\nO albergue Cofradía del Santo conta cun total de 162 prazas onde pasar a noite distribuídas en Camas, Prazas en liteiras. Durante os meses máis invernais podes resgardarte do frío nas súas habitacións, as cales dispoñen de calefacción. Lamentablemente non podes atopar aire acondicionado nelas. Non é necesario que leves o teu saco de durmir.\nEste albergue de Santo Domingo de la Calzada dispón entre os seus servizos de Cociña, Comedor, Bar, Restaurante, Enchufes, Computadores con internet, Caixeiro, Supermercado, Maquina de auga e refrescos, Maquina de cafe, Botiquín, Lavadoiro, Tendedero.\nPrazas en liteiras: 156\nPrazas totais: 162\nCalle Mayor, 42, Santo Domingo de la Calzada, La Rioja, España


Consellos para que a contabilidade non nos leva á sepultura\nTemas: EMPRENDEMENTO IMPOSTOS\n2 de 55 en En profundidade anterior seguinte\nCalcúlase que só unha de cada cinco empresas de nova creación sobrevive máis aló dos cinco anos de vida. Determinar se unha compañía está sendo rendíbel é unha das funcións básicas da contabilidade. Desgraciadamente, esta labor soe pasar desapercibida para moitos emprendedores, dado que consume tempo -incluso moitísimo tempo- e non ten unha repercusión directa, evidente a primeira vista, na nosa conta de resultados. Agora ben, se non sabemos como estamos a nivel financeiro, como podemos aspirar a saber onde temos que investir e onde temos que recortar?\nPor GC Emprende | Santiago de Compostela | 27/09/2017 | Actualizada ás 10:31\nPor iso resulta fundamental tarefas como levar un control sistemático dos gastos. Isto, empezar con contabilidade, é algo que debemos facer dende o primeiro momento, para identificar os custes de posta en marcha no proceso e aqueles que corresponderán ao seu funcionamento regular.\nCalculadora e ordenador | Fonte: pixabay\nO control de gastos mediante apuntes contables debe comprender diferentes categorías, como, por exemplo, custes financeiros, mercadotecnia, impostos, desprazamentos, seguros, patentes, alugueiros, salarios, etc. Debemos ser quen de avaliar a evolución do gasto en cada unha destas materias no tempo, polo menos, mes a mes.\nAntes de empezar con empezar con contabildad para efectuar este control no tempo, é imprescindíbel que dispoñamos dun software contable que nos fará a vida moito máis doada. A oferta neste eido é enorme. Un dos factores a ter en conta para escoller programa é que debemos confiar nun provedor que non solvente a papeleta agora, pero tamén no futuro.\nNeste sentido, unha boa idea é buscar unha empresa de informática que traballe con software libre. Os programas privativos son propiedade exclusiva a determinados provedores, e calquera cambio nesta empresa -por exemplo a súa desaparición- pode deixarnos virtualmente sen ningunha porta á que chamar. Polo contrario, unha aplicación desenvolvida dende unha aplicación de código aberto implica que sempre poderemos levarlla a outro provedor que traballe con código aberto sen perder no camiño o traballo e os datos acumulados durante anos.\nA través do programa de contabilidade debemos facer o imprescindíbel control de ingresos mediante apuntes contables. A maioría das aplicacións permiten vincular cada factura que emitamos coa correspondente proba documental do seu pagamento. Así poderemos producir informes regularmente, idealmente polo menos cada trimestre, sobre cales dos nosos clientes empezan a dar síntomas de poder converterse nun dos nosos peores pesadelos, os morosos recorrentes, dos cales debemos fuxir o antes posible.\nEspecial coidado debemos ter coa categoría de impostos. Facenda non se anda con contos e calquera atraso no seu pagamento, aínda que sexa dun día, provocará unha sanción e/ou un recargo. Así o programa contable debe alertarnos con tempo dabondo para recompilar a información necesaria coa que encher as nosas declaracións. Unha vez abonada calquera taxa, imprescindible é arquivar documentalmente os comprobantes nun lugar seguro e de doado acceso, por se nos cae unha inspección.\nComo toda documentación importante, ningunha empresa debería funcionar sen manter copias de seguridade dixitalizada dos seus documentos contabeis, a poder ser en dous espazos físicos diferentes.\nPor último, nunca esquecer que o tempo é diñeiro. Por iso contratar os servizos dunha asesoría contábel pode aforrarnos moitas preocupacións e finalmente tamén moitos cartos.


APUNTES SOBRE ARIEL SHARON\nPublicado por : Adycto 10 de xaneiro de 2006\nAriel Sharon, que con 77 anos de idade debátese entre a vida e a morte en mans dos médicos, é o responsable directo da morte de miles de civís ao longo da súa vida. Ademáis, este persoeiro que parece que nos deixa, ten sido responsable, xunto con outras moitas persoas, da situación de constate inestabilidade e tensión que se vive en Oriente Medio, e que causa cada día unha importante perda de vidas humáns.\nA vida do “falcón” israelí está chea de sombras e, cos breves apuntes biográficos que seguen, imos tratar de clarificar algunhas.\nEn xuño de 1982 Israel invadíu Líbano utilizando como excusa a tentativa de asesinato do seu embaixador en Londres dous días antes. En realidade, a invasión do Líbano (bautizada Paz para Galilea) fora preparada con moita antelación polo goberno israelí, que inicialmente tiña previsto penetrar e ocupar unha franxa de 40 kilómetros, co fin de desaloxar á resistencia libanesa e palestina da fronteira norte de Israel. Esta agresión dirixiuna o entón ministro de Defensa Ariel Sharon, quen decidíu proseguir o seu avance ata a capital do país, Beirut, ciudad á que somete a un cruel asedio que provovou 18.000 mortos e 30.000 feridos, na súa maioría civís indefensos.\nAnteriormente, o noso querido falcón xa probara o que era matar civís. En 1953, como xefe de comandos da “Unidade 101”, foi o responsable do asesinato de 69 civís palestinos en Oibya (Jordania). A “redada” foi en represalia por un ataque da guerrilla palestina.\nHai cinco anos, Sendo o xefe da oposición parlamentaria, presentouse nun área da Explanada das Mezquitas, en Jerusalén, (lugar sagrado do Islam), unha ofensa que provocou o estourido, en septembro de 2000, da Intifada de Al Aqsa.


Igadi na Rede / Acción exterior - A paradiplomacia galega\nA paradiplomacia galega\nPor Xulio Ríos (AGN, 16/07/2007)\nGalicia tiña un Libro Branco de Acción Exterior e o novo goberno dispón dunha Estratexia específica a este nivel que foi presentada recentemente. Cómpre agora acabar coa inestabilidade orgánica e funcional, e dotala de recursos suficientes para levala adiante con dignidade. (Foto: Emilio Pérez Touriño recolle a Estratexia de Acción Exterior de Galicia da man de Fernando González Laxe, o luns 9 de xullo de 2007. ©Conchi Paz/Xunta de Galicia).\nNo mundo actual, o Estado, sexa ou non plurinacional, non pode monopolizar en exclusiva as relacións internacionais. Aproveitar as oportunidades que brinda a mundialización esixe de todos os actores a disposición de capacidades e de instrumentos de actuación para tomar posicións no mundo en función dos seus propios intereses e obxectivos. No caso de Galicia, a esa razón estritamente económica e comercial, súmase a esixencia cultural e identaria e, consecuentemente, a política. Por iso, a nosa acción exterior, con dúas caras claramente definidas (internacionalización e autoafirmación) precisa dunha estratexia global, integradora, planificada, que atenda ás posibilidades de vertebración dunha presenza exterior propia.\nGalicia tiña un Libro Branco de Acción Exterior e o novo goberno dispón dunha Estratexia específica a este nivel que foi presentada recentemente. Cómpre agora acabar coa inestabilidade orgánica e funcional, e dotala de recursos suficientes para levala adiante con dignidade. Cómpren igualmente esforzos para que esa preocupación impregne a todo o goberno e as súas institucións, facilitando mecanismos e vontades de coordinación que impidan a fragmentación dos contados recursos e o deterioro da nosa propia imaxe exterior. Consenso dentro (no goberno), e consenso fóra (coa oposición).\nA definición dunha estratexia exterior propia, por último, non debe significar eludir o problema de influir na política estatal. Madrid debe superar definitivamente a etapa de obstrución, xa descartada de facto polo goberno Zapatero, para pasar á inclusión das paradiplomacias periféricas, asumindo, dunha vez por todas, que as autonomías tamén son Estado, mesmo a este nivel. Urxe un desenvolvemento normativo na lexislación estatal que dea cabida ás iniciativas prácticas dos últimos anos. Ese cambio de sensibilidade por parte do Estado, a plasmar nunha normativa do servizo diplomático verdadeiramente innovadora, facilitaría o impulso exterior que Galicia precisa, mesmo sen necesidade de agardar á aprobación dun novo estatuto, misión, polo momento, case imposible.


GALICIA NECESITA SANGUE DOS GRUPOS 0 POSITIVO, A NEGATIVO E A POSITIVO E PIDE A COLABORACIÓN DA CIDADANÍA\nA Axencia de Doazón de Órganos e Sangue (ADOS), fai un chamamento xeneralizado á participación da cidadanía e, moi especialmente, aos doantes dos grupos sanguíneos 0 Positivo, A Negativo e A Positivo.\nAs xornadas festivas xunto coa situación actual da pandemia, con máis de 59.000 casos activos, repercuten nos niveis de reservas dos distintos grupos sanguíneos, polo que resulta preciso reactivar o permanente chamamento á doazón. Cómpre lembrar que os hospitais galegos precisan entre 400 e 500 doazóns diarias para levar a cabo axeitadamente o seu labor asistencial.\nEn moitos dos labores asistencias que se realizan a diario nos hospitais de Galicia son imprescindibles os compoñentes sanguíneos. En ocasións pode baixar o número de doazóns, como nas circunstancias actuais, pero non acontece o mesmo coa demanda de sangue e os seus derivados que necesitan os centros sanitarios. Por iso, é imprescindible a xenerosidade e altruísmo de todos os cidadáns, polo que ADOS solicita un esforzo especial para incrementar as reservas de sangue.\nDoar é moi sinxelo e seguro\nPode doar sangue calquera persoa maior de idade, que pese máis de 50 quilos e que non padeza nin teña padecido enfermidades transmisibles polo sangue. A doazón de sangue é un acto sinxelo que permite a moitas persoas solucionar o seu problema de saúde e mesmo salvar vidas. Ademais, sinalar que sempre están presentes as máis rigorosas medidas de seguridade.\nAs distintas unidades móbiles da Axencia de Doazón de Órganos e Sangue visitarán nestes días máis de 40 concellos galegos para conseguir as doazóns precisas que garantan o desenvolvemento do gran labor asistencial dos distintos centros sanitarios de Galicia.\nADOS espera contar de novo coa solidariedade da cidadanía galega nos seguintes desprazamentos:\nPontedeume, C.FP Cruz Vermella (A Coruña), Praza Conchiñas (A Coruña), Padrón, Noia, Meaño, Alcampo-Coia (Vigo), Navia (Vigo), Praza Maior (Lugo), Xinzo de Limia\nCentro Comercial Odeón (Narón), C. FP Cruz Vermella (A Coruña), Praza Conchiñas (A Coruña), Obelisco (A Coruña), Noia, Padrón, Vilagarcía, Ponteareas, Valadares (Vigo), Viveiro, Lalín\nCentro Comercial Odeón (Narón), Obelisco (A Coruña), Noia, Vilagarcía, Ponteareas, CC As Termas (Lugo)\nSábado das 8.00 ás 15.00 horas\nLuns e venres de 08.00 ás 15.00 horas\nSábados das 8.00 ás15.00 horas\nPara máis información, ADOS dispón do sitio web: ados.sergas.gal, as redes sociais, e o teléfono gratuíto de información 900 100 828, para resolver calquera dúbida relacionada coa doazón de sangue ou coñecer a data dos desprazamentos das unidades móbiles.


Ferramentas de Colaboración e Elaboración de Proxectos - Wiki do Ciclo ASIR do IES de Rodeira\nFerramentas de Colaboración e Elaboración de Proxectos\n1 O Problema do Control de Versións.\n2 O Problema da Colaboración en Proxectos.\n3 Ferramentas para Control de Versións e Colaboración.\n3.2.1 Instalación de Subversion\n3.2.2 Uso básico de Subversion\n3.2.3 Solución de Conflictos\n3.3 As Forxas (GForge)\n3.4 As Wiki\n3.5 As listas de Correo\n3.6 Os foros de discusión\nO Problema do Control de Versións.\nA maior parte do software se desenvolve por parte dunha equipa de programadores, non por un so autor. Moitas veces os programadores poden estar a traballar ó mesmo tempo sobre os mesmos ficheiros e precisan doutros ficheiros dos que están facendo uso outros programadores.\nAdemáis é necesario levar un rexistro das modificacións, a razón pola que se fixeron esas modificacións, das distintas versións dos programas, etc.\nPara levar a cabo todas estas importantes tarefas existen potentes ferramentas das que imos destacar CVS e Subversion.\nO Problema da Colaboración en Proxectos.\nCando varias persoas traballan no mesmo proxecto resulta dunha gran utilidade dispoñer de ferramentas que permitan a comunicación entre os membros da equipa dun xeito o máis inmediato posible, ademáis de dispoñer inmediatamente do traballo desenvolto polo resto do grupo.\nHoxe en día co auxe de Internet están dispoñibles diversas ferramentas con distintos servicios como Wikis, listas de correo e noticias ou foros de discusión.\nFerramentas para Control de Versións e Colaboración.\nO CVS ou Sistema de Control de Versións é un sistema que manten un rexistro de todos os cambios feitos nun proxecto de xeito que en calquera momento se pode obter unha copia do proxecto no estado no que se atopaba nun instante determiñado (recuperar versións vellas). Tamén permite que varias persoas modifiquen o proxecto o mesmo tempo, informando o sistema si se produce algún problema de consistencia que teña que ser solucionado a mán. Polo tanto é un sistema de colaboración e control de versións.\nO xeito de traballo con CVS consiste nun servidor que almacena o proxecto e dos clientes, que obteñen copias locais dese proxecto para traballar. O inicio da sesión de traballo se debe obter a última versión do proxecto e cando se remata (ou cando se desexe) enviar mediante o cliente os ficheiros modificados ó servidor. O servidor informará de calqueira problema debido ós cambios feitos polos demáis colaboradores.\nAs operacións típicas con CVS son as seguintes:\nCreación do almacén para os proxectos\ncvs -d /camiño/nome do almacen\nComenzar a traballar no proxecto dende un cliente\nexport CVSROOT=:pserver:usuario@direccion da maquina:/camiño/proxecto\nEnviar arquivos a un novo proxecto\ncvs import -m "comentario" [proxecto] cvs start\nDescarga inicial do proxecto\ncvs checkout [proxecto]\nBaixar a última versión do proxecto, ou unha versión concreta ou o estado nunha data concreta\ncvs update -r [versión]\ncvs update -D [data]\ncvs commit -m "comentario" [ficheiros]\nSubversion é a versión moderna de CVS e pretende sustituílo. En lugar de almacenar os ficheiros directamente no almacén emprégase unha base de datos relacional (Berkeley DB), o que proporciona funcions como transaccións e axuda a solucionar problemas como o acceso á vez por varios usuarios. Subversión é máis rápida que CVS e traballa so cos cambios efectuados ós ficheiros non cos ficheiros completos (como CVS). Subversion permite almacenar todo tipo de ficheiros e pode servirse cun servidor web.\nSubversion (igual que CVS) é un sistema cliente/servidor. No lado servidor un programa (svnserve) encárgase de atender as peticións do cliente (svn). Existen distintos xeitos de implementar o servidor:\nComo un servidor executándose permanentemente ou lanzado dende xinetd/inetd.\nNese caso é necesario lanzar o servidor de xeito que esté a espera de conexións. Calquera cliente que se conecte terá os privilexios de execución cos que esté a traballar o servidor, polo que se recomenda utilizar un usuario especial e facer o almacén propiedade dese usuario. Para contactar co servidor empregarase no cliente o protocolo svn (svn://...), e o comando para lanzar o servidor debe ser parecido ó seguinte:\n<c> svnserve -d -r /camiño/Almacén\nMediante túnel ssh\nNeste caso e necesario que os usuarios que acceden mediante ssh teñan permisos sobre o almacén. Para facer esto recoméndase crear un grupo ó que pertenzcan todos os usuarios da equipa de desenvolvemento, e facer que o almacen sexa membro dese grupo. Tamén é necesario asegurar que a creación de novos arquivos ten permisos de escritura para o grupo mediante un umask 0022 na execución de svnserve, svnadmin e svnlook.\nMediante un servidor Web\nO servidor web precisa dun módulo WebDav para servir peticións de subversión, e será executado por un usuario fixo dun xeito similar o primeiro caso. De modo que o almacén debe ter permisos para ese usuario.\nUso básico de Subversion\nO ciclo de traballo con subversion comenza coa creación do sitio que servirá para almacenar os distintos proxectos (chamado de aquí en diante repositorio mediante a ferramenta svnadmin. Para crear o sitio será necesario facer no servidor:\nsvnadmin create /camiño/o/repositorio\nOs permisos que teña a carpeta restrinxirán o acceso ós distintos usuarios do cliente de subversion. Si se ten permisos sobre a carpeta, pódese controlar o acceso dos usuarios mediante o ficheiro conf/svnserve.conf.\nUnha vez creado o repositorio, os distintos usuarios poden iniciar novos proxectos, extraer unha copia dun proxecto para comenzar a traballar con el, etc.\nOutra tarefa a realizar no servidor e a realización de copias de seguridade:\nsvnadmin dump /camiño/o/repositorio | gzip -9 > copia_repositorio.gz\nque se restaurarían co seguinte comando:\ngunzip -c copia_repositorio.gz | svnadmin load /camiño/o/repositorio\nA operación típica sobre un repositorio é a seguinte:\nUn usuario inicia un proxecto cos arquivos contidos nunha carpeta propia.\nsvn import carpeta svn+ssh://servidor/camiño/o/repositorio\nOutro usuario (ou o mesmo) crea unha copia de traballo\nsvn checkout svn+ssh://servidor/camiño/o/repositorio/proxecto\nUnha vez creada a copia de traballo, a secuencia a seguir sería a seguinte:\nO usuario obtén a última versión\nE posible que o usuario durante o seu traballo teña a necesidade de engadir novos arquivos o proxecto:\nsvn add arquivo (ou carpeta)\nOu de eliminar un arquivo do proxecto\nsvn del arquivo (ou carpeta)\nO usuario tamén pode mover ou copiar arquivos dun proxecto a outro:\nsvn copy orixe destiño\nsvn move orixe destiño\nonde orixe e destiño son direccións dentro do repositorio (no noso caso svn+ssh://...)\nO usuario fai o seu traballo e o rematar envía os cambios do proxecto\nAntes de enviar os cambios é posible examinar todo o traballo feito sobre a copia orixinal:\nQue indicará o tipo de cambios feitos cun código alfabético, sendo os máis importantes:\nO ficheiro, directorio ou enlace vaise engadir ó repositorio.\nO ficheiro ten un conflicto. A versión do servidor cambiou respecto á nosa copia de traballo e é necesario resolver o conflicto elexindo que copia vai quedar almacenada.\nO ficheiro, directorio ou enlace vai ser eliminado do repositorio.\nModificouse o contido do ficheiro.\nO ficheiro, directorio ou enlace vai ser reemplazado por outro obxecto co mesmo nome sen variar a revisión.\nO ficheiro, directorio ou enlace non forma parte do control de versións.\nFalta o ficheiro, directorio ou enlace.\nO tipo de elemento almacenado no repositorio non coincide coa copia local.\nO ficheiro, directorio ou enlace non se atopa baixo control de versións e subversion o vai ignorar.\nTamén é posible desfacer cambios e retornar o estado anterior:\nsvn revert ficheiro\nou obter o parche diff para facer os cambios actuais:\nPor último, unha vez rematado o proxecto, o usuario pode obter unha copia de distribución:\nsvn export svn+ssh://servidor/camiño/o/repositorio/proxecto\nCando se envían os cambios o servidor é posible que existan conflictos, xa que outros usuarios poden ter modificado o mesmo arquivo que nos. Para solucionar este problema, subversion indicará cun indicador G cando e capaz de absorver todos os cambios dun xeito automático, e cun indicador C, cando non é posible.\nNo caso en que non é posible a mezcla (Conflicto), se impedirá o envío dos cambios mentras non solucionemos o problema. Para axudarnos se xenerarán no lugar de traballo tres arquivos:\narquivo.mine - E o arquivo que se modificou localmente.\narquivo.rNºrevisión - Se xerará un arquivo coa revisión anterior os cambios feitos no repositorio, e outro coa versión que se atopa actualmente no repositorio.\nPara axudar a resolver o conflicto, o arquivo terá insertadas unha serie de marcas indicando as modificacións que se atopan en conflicto. Para resolvelas moitas veces será necesario falar coas outras partes. Unha vez resolto o conflicto se indicará co comando:\nsvn resolved ficheiro\nsendo posible enviar posteriormente os cambios cun commit.\nAs Forxas (GForge)\nAs listas de Correo\nOs foros de discusión\nTraído desde "http://web.iesrodeira.com/mediawiki/index.php?title=Ferramentas_de_Colaboración_e_Elaboración_de_Proxectos&oldid=1862"\nA última edición desta páxina foi o 26 de xuño de 2014 ás 12:05.


A seguridade alimentaria nas feiras e mercados ao aire libre | Consumer\nA seguridade alimentaria nas feiras e mercados ao aire libre\nAs elevadas temperaturas poden aumentar o factor de risco sanitario en mercados e feiras de alimentos\nData de publicación: Xoves, 21deXullode2011\nImaxe: clara clarona\nAlimentos típicos da zona, exhibicións e concursos de produtos gastronómicos ou mercados medievais son algúns dos reclamos turísticos de moitos pobos e cidades de toda a xeografía. As elevadas temperaturas e, en ocasións, carencias estruturais e de equipamento, poden elevar o factor de risco sanitario ata niveis nos que se compromete a seguridade alimentaria dos produtos. O vendedor de alimentos de feiras e mercados non debe deixar de cumprir unha serie de requisitos sanitarios imprescindibles que avalarán que o consumidor teña acceso a produtos con todas as garantías hixiénicas e de seguridade. Ademais, nestes eventos de gran tradición popular coexisten a miúdo produtos alimentarios e doutra natureza, polo que é necesario impor unhas mínimas medidas de hixiene, pero rigorosas.\nO primeiro requisito esixible para os alimentos que se venden en mercados é que o posto se sitúe nos lugares autorizados polo concello correspondente e previa solicitude. É responsabilidade do titular do posto garantir a formación adecuada en materia de hixiene e seguridade alimentaria do persoal en contacto directo cos alimentos. Ademais de seguirse uns correctos hábitos de manipulación , deben respectarse unhas estritas condicións de hixiene persoal e non permitir a presenza de animais domésticos dentro dos postos.\nRespecto ao desenvolvemento das actividades propias, deberá controlarse aos provedores, que terán que contar co obrigatorio permiso sanitario, así como implantar un sistema de identificación dos produtos ofertados que garanta a rastrexabilidade do alimento. Todas estas claves están recollidas na “Guía de Prácticas Correctas de Hixiene para a venda de alimentos en mercados non sedentarios e feiras”, desenvolvida polo Goberno de Cataluña.\nLimpeza, temperatura e residuos\nTodos os postos onde se manipulan alimentos, como bares, charcuterías que vendan embutidos fraccionados, pescaderías e calquera outra actividade na que se dividan alimentos, necesita dispor de auga potable. En xeral, estas actividades desenvólvense en camións equipados con lavamanos, dispensador de xabón, toallas desechables, depósito de auga potable higienizado de forma periódica ou evacuación de augas á rede de sumidoiros pública.\nDebe afastarse a mercadoría tanto como sexa posible dos colectores de lixo para reducir o risco de contaminación\nDoutra banda, é fundamental non romper a cadea de frío, polo que o mantemento continuado do rango de temperaturas de conservación dos alimentos que requiren frío durante todas as operacións que se efectúan (recepción, almacenado, transporte e venda) ten que ser unha prioridade de primeira orde para evitar un posible crecemento microbiano. Hai que procurar que os produtos estean almacenados a unha temperatura correcta e minimizar o tempo a temperatura ambiente ao cargalos e descargalos, comprobar o bo funcionamento dos sistemas de refrixeración -incluído un rexistro de temperaturas e incidencias-, non sobrecargar os equipos e evitar abrilos se non é necesario, como no caso de vitrinas e expositores.\nRespecto dos residuos xerados durante o mercado ambulante, e dado que estes poden representar un importante foco infeccioso non só no ámbito do mercado, senón que mesmo pode transcender á propia poboación, deberá procurarse xerar a menor cantidade de lixo posible e equiparse cun cubo con tapa de accionamiento, non manual, ademais de eliminar de forma periódica e sempre que sexa necesario os refugallos a un colector habilitado para este fin pola organización. Tamén é básico afastar a mercadoría tanto como sexa posible dos colectores de lixo para reducir o risco de contaminación e non deixar residuos de ningunha clase fóra dos colectores unha vez desmontado o posto. A reutilización de caixas de madeira, cartón e envases dun uso non está permitida.\nOs elementos estruturais como chan, paredes, teitos, lonas e toldos, así como vitrinas, frigoríficos, balanzas, cortadoras e utensilios, deben ser de materiais lisos, resistentes, non absorbentes e estar en bo estado para facilitar estas tarefas. A limpeza e desinfección realizarase sempre que sexa necesario e antes e despois da actividade diaria, pero nunca en presenza de alimentos. Tamén será necesario limpar e desinfectar tras a xornada de traballo os útiles de limpeza como bayetas, estropajos ou cepillos.\nOs produtos de limpeza e desinfección deben estar autorizados para uso alimentario, almacenarse separados dos alimentos e conservarse etiquetaxes e nos seus envases orixinais. É fundamental respectar as súas condicións de uso. A auga de limpeza tamén debe ser apta para o consumo. Unha limpeza a fondo do chan pode terminar cun aclarado con mangueira. Con todo, haberá que ter coidado para evitar salpicar zonas máis limpas como mostradores ou armarios, e mesmo, mercadoría sen protexer. Debe evitarse a formación de zonas encharcadas neste tipo de mercados.\nHai que dispor dun almacén ou espazo adecuado (limpo, seco, ventilado e protexido da luz solar, así como de posibles pragas) para almacenar os alimentos e que dispoña de equipamento para refrigerar aqueles que o necesitan. Non debe utilizarse un vehículo como almacén, menos no caso de produtos refrigerados, e deben separarse de forma efectiva os alimentos doutros aveños e utensilios presentes no almacén (bolsas, toldos e mostradores) e non depositar nel ningún tipo de residuos.\nNa preparación da mercadoría antes da feira, debe revisarse o seu estado e retirar a danada ou caducada, así como asegurarse de que nos alimentos refrigerados non se rompeu a cadea de frío en ningún momento. Durante o transporte, haberá que garantir un correcto estado de hixiene do vehículo para trasladar mercadorías e evitar que os alimentos sen envasar ou embalar estean en contacto directo con superficies sucias como chan, paredes ou teito do vehículo. Debe comprobarse o funcionamento dos sistemas de refrixeración do vehículo e dos indicadores de temperatura no caso de transportar alimentos refrigerados.\nNo momento de acondicionar o posto, é preferible usar materiais resistentes, inalterables, exentos de graxa, óxido ou achas, que poderían contaminar os alimentos, e que estes sexan de fácil limpeza e desinfección. É recomendable utilizar luvas durante a súa montaxe para evitar cortes ou feridas. Os alimentos e os utensilios (balanzas, bolsas, delantales, etc.) non deben entrar en contacto co chan. Deben separarse ao máximo os alimentos almacenados ou expostos de calquera fonte de contaminación (colectores, arboledo, xeradores, muros, vehículos), protexer os alimentos que non necesitan refrixeración e mantelos en lugares limpos, secos, ventilados e protexidos da luz solar directa.\nNO PUNTO DE VENDA\nO momento da venda é moi importante para que os obxectivos de seguridade alimentaria conseguidos ata este punto non acaben en nada. É imprescindible:\nManter o posto limpo e ordenado.\nFavorecer as condicións de conservación dos alimentos con medidas ambientais apropiadas de ventilación, temperatura e hixiene, co uso de toldos ou outros sistemas para protexer os alimentos das inclemencias meteorolóxicas.\nExpor os produtos alimenticios que necesitan refrixeración en expositores ou vitrinas refrigerados para evitar a ruptura da cadea de frío.\nProtexer os demais produtos para conservar, ben nos seus propios envases ou en colectores destinados a ese fin.\nSeparar os alimentos de distinta natureza para evitar contaminacións cruzadas.\nOs clientes non deben manipular a mercadoría; no caso de ser autoservizo, o vendedor proporcionará luvas dun só uso.\nDispor de bolsas e papeis de materiais aptos para envolver os alimentos e mantelos en bo estado hixiénico.\nEtiquetar os alimentos elaborados e conservar a etiqueta orixinal cando sexan de venda fraccionada (embutidos, queixos, pasteis), ata que termine a venda destes produtos.\nNa venda a granel, é necesario utilizar rótulos que especifiquen a denominación do produto e a orixe e que ambos coincidan co indicado nos documentos de procedencia da mercadoría.\nInformar á clientela sobre os posibles alérgenos alimentarios presentes nos seus produtos.\nRetirar os residuos que se xeren durante a venda coa maior rapidez posible para que non se acumulen.\nDEREITOS DOS CONSUMIDORES DE FEIRAS E MERCADOS\nOs consumidores como destinatarios finais na adquisición de bens para o consumo teñen uns dereitos recoñecidos sobre o servizo que debe ofrecer un provedor dun posto ambulante nunha feira ou mercado:\nInformación do prezo\nTodos os produtos expostos deben levar de maneira inequívoca, identificable e visible o prezo completo precedido polas siglas PVP, con todos os impostos, gravames ou cargas incluídos no importe final.\nOs produtos de venda a granel deben informar o prezo por unidade de medida expresada en quilos ou por unidade de venda.\nOs produtos envasados deben indicar o prezo da unidade de venda e o prezo por unidade de peso ou volume.\nBilletes e facturas\nÉ obrigatorio proporcionar o billete de compra, que debe conter como mínimo o número de billete, data, concepto e importe abonado, identificación e NIF da empresa.\nCando o consumidor o esixa, é preciso entregarlle a factura, que debe incluír número de factura, data, descrición do concepto facturado, importe abonado con impostos incluídos, identificación e NIF da empresa e identificación e NIF do cliente.\nfeiras ambulantes manipulación-gl mercados-gl seguridade alimentaria


Blog de Celso Delgado: Xa gozamos dunha renovada Avenida Otero Pedrayo que revaloriza unha entrada fundamental a Ourense\nXa gozamos dunha renovada Avenida Otero Pedrayo que revaloriza unha entrada fundamental a Ourense\nEsta mañá a primeira hora saín a correr pola cidade e aproveitei para facelo tamén polas beirarúas da Avenida Otero Pedrayo, que onte mesmo foi visitada polo presidente da Xunta de Galicia Alberto Núñez Feijóo e o alcalde de Ourense Jesús Vázquez.\nAs obras foron rematadas recentemente tras o investimento pola Xunta de 2,2 millóns de euros.\nTrátase dunha actuación de reforzo da seguridade viaria e integración na trama urbana, ambiciosa e completa, coa que o Goberno galego lle deu resposta ás necesidades dos veciños.\nA Xunta actuou nos 2 primeiros km desta estrada, que conta con tráfico intenso ao atravesar o campus universitario e ser, ademais, unha das vías de entrada á cidade.\nContempla dúas glorietas, no acceso ao barrio da Rabaza e ao campus norte, e admáis houbo unha mellora da rede de abastecemento, saneamento e drenaxe.\nTamén foron executadas as novas beirarrúas e un tramo de senda peonil, así como instalada a iluminación coa colocación de luminarias LED para maior eficiencia enerxética, e os semáforos con pulsador para favorecer o paso dos peóns.\nPuiden ver rematados os traballos de xardinería e acondicionamento do interior das novas glorietas, nas que se colocaron fontes con iluminación decorativa, para reforzar o vínculo de Ourense coa auga, símbolo xa da cidade.\nE perfectamente executado o aglomerado, o pintado da estrada e a sinalización.\nA miña impresión é de gran satisfacción pois esta Avenida é unha arteria fundamental de entrada á cidade, e precisaba de melloras da seguridade víal para peóns e conductores.\nEstá ubicada nun barrio onde viven milleiros de ourensáns e ademáis e o vial de acceso ao Campus Universitario, que así queda revalorizado.\nParabéns á moi eficaz conselleira Ethel Vázquez e por suposto ao noso alcalde Jesús Vázquez, loitador incansable para que estas obras sexan hoxe unha feliz realidade.\nPublicado por Celso Delgado a las sábado, marzo 02, 2019


Un libro por descubrir: unha aventura por percorrer: Xogo de pistas con primaria\nXogo de pistas con primaria\nTamén os cursos de primaria se achegaron á biblioteca para facer de detectives neste xogo de pistas adaptado para os distintos niveis. Disfrutaron, e moito, indagando entre libro e libro.\nPodemos ver as diferentes pistas dos cursos máis avanzados que serían agochadas nos seus respectivos libros momentos antes de comezar a proba.\nA seguinte presentación dá testemuña do interese con que o alumnado realizou a actividade.\nQue pracer poder asistir á entrega e paixón deste grupo de pequen@s investigador@s!\nTodo parecía rematado, mais non foi así. O grupo de segundo sorprendeunos coa súa insistencia; levar as pistas para a súa aula. Querían reunilas, facer un mapa lineal do acontecido, crear un mural descritivo e despois comentalo entre @s compañeir@s de aula. Desta forma tod@ s serían partícipes dos libros que no seu caso non lles tocou explorar. Chegaron á biblioteca como grupo de segundo de primaria, dividíronse en pequenos grupos para facer a actividade e volveron á aula para ser outra vez o GRUPO.\nFelicitacións e grazas por aprendernos estes comportamentos.


En xuño chegaron a España un 97,7% de turistas menos ca no mesmo mes de 2019 | Noticias de Galicia | CRTVG\nPublicado o 03/08/2020 10:29\nA entrada de turistas estranxeiros en España descendeu un 97,7 % en xuño, en comparación co mesmo mes de 2019, ata un total de 204.926, e visitaron principalmente Cataluña (o 37,4 % do conxunto), seguida pola Comunidade Valenciana (15,4 %), as Baleares (13,8 %), Madrid (10 %) e Andalucía (6,9 %), segundo os datos difundidos este luns polo Instituto Nacional de Estatística (INE).\nNeste período, o gasto baixou un 98,6 %, ata 133 millóns de euros, engade o INE.\nEn xuño do ano pasado fixeron turismo en España 8,83 millóns de estranxeiros, que desembolsaron 9.696 millóns.\nTras a fin do estado de alarma, a veciña Francia foi o principal país emisor en xuño, con 64.895 turistas, o 31,7 % do total, aínda que a cifra supón un descenso do 93,2 % respecto a xuño do ano pasado.\nAlemaña foi o segundo país emisor, co 16,5 % do total, seguido por Holanda (6 %), Italia (5,1 %) e Reino Unido (4,1 %).\nO gasto medio por turista en xuño foi de 651 euros, un 40,6 % menos en taxa interanual, mentres que o gasto medio diario baixou un 30,4 %, ata 114 euros.\nEntre xaneiro e xuño, a chegada de turistas internacionais diminuíu un 71,7 % % en taxa interanual, ata case 10,8 millóns de persoas.\nNese mesmo primeiro semestre, o gasto acumulado polos visitantes foráneos caeu un 70,6 %, en comparación co mesmo período de 2019, ata 11.840 millóns de euros (40.380 millóns entre xaneiro e xuño de 2019).\nOs galegos, remisos a viaxar polo de agora\nUn grupo de caldeiróns quedan varados na costa asturiana\nUn informe nega o uso preventivo e terapéutico do cánnabis fronte á covid-19


Licitado o remate e urbanización exterior do Centro Social Multiusos de Carreira – O Barbanza\nUnha nova actuación no concello de Ribeira focalizarase no remate e urbanización exterior do Centro Social Multiusos de Carreira. De acordo co proxecto técnico elaborado polo estudio 2C Arquitectos, o que se pretende con esta obra é proceder ao remate das instalacións, revestimentos interiores e exteriores e carpintería interior, así como a urbanización do entorno mediante a demolición de parte dos muros e escaleira existentes para a construción dunha nova escaleira que comunicará os dous niveis do espazo público.\nNeste senso, a infraestrutura, de 268 metros cadrados útiles de superficie, estará formada por dous volumes unidos, un dos cales consistirá nun local diáfano capaz de aloxar diferentes actividades da comunidade e o outro dará cabida a unha cafetería e aos servizos comúns.\nO importe desta actuación ascende a 295.580 euros, IVE incluído, e o prazo de execución establécese en oito meses. As empresas interesadas dispoñen ata o 1 de abril por medio do Sistema de Licitación Electrónica da Xunta de Galicia (SILEX).


O mércores quedará cortada ao tráfico a ponte romana polo comezo das obras de rehabilitación | Concello de Lugo\nO mércores quedará cortada ao tráfico a ponte romana polo comezo das obras de rehabilitación\nO corte de tráfico durará uns dous meses, nos que se tentará manter un paso a pé pola ponte\nDurante os meses de agosto e setembro non se poderá circular pola ponte romana como consecuencia do comezo dos traballos de rehabilitación do viaducto romano. A concelleira de Infraestruturas e Axenda 21, a nacionalista Paz Abraira, informou esta mañá de que o corte afectará ao tráfico rodado e durará uns dous mese. A ponte quedará pechada ao tráfico a partir deste mércores, día 1 de agosto.\nO corte forma parte do proxecto de execución de traballos de rehabilitación da vella ponte, que terá unha duración de catro meses e devolverá ao viaducto o seu aspecto orixinal. Durante este tempo faráse o posible por manter un paso a pé pola ponte que facilite a mobilidade aos veciños do barrio, segundo indicou hoxe Paz Abraira.\nO Plan de Tráfico que se levará a cabo durante o tempo que duren os traballos foi consensuado coa Asociación de Veciños do barrio e adoptaránse unha serie de medidas para garantir o servizo de bus urbano, taxi e o acceso para os veciños ao barrio. A partir de mañá estarán sinalizados os accesos alternativos para os vehículos dos residentes, que empregarán fundamentalmente a nova ponte e a Estrada Vella de Santiago como acceso principal ao barrio.\nAs previsións feitas para o mantemento do transporte urbano durante a execución das obras materializarase do seguinte xeito:\n1.- A parada de taxi que se ubica na esquina da rúa Fermín Rivera coa Estrada Vella de Santiago trasládase de forma provisional durante o tempo que duren as obras para o Paseo Álvaro Cunqueiro.\n2.- Co fin de facilitar a mobilidade dos usuarios do bus urbano será habilitada unha parada no fondo da Rúa Santiago (tramo da Volta da Viña) e outra na Estrada Vella de Santiago (cruce coa Estrada de Portomarín).\n3.- O acceso ao colexio da Ponte, incluído o transporte escolar, garántese a través da Estrada Vella da Ponte e do Paseo Álvaro Cunqueiro.\nNon estará autorizado o acceso rodado ao Clube Fluvial e para os residentes en Fermín Rivera garántese o acceso pola estrada de Orbazai e polas rúas Iglesias Otero, rúa Vella da Ponte e Pontegaos.\nAs obras foron aduxudicadas á empresa Misturas S.A, con sede en Ourense, por un importe de 688.048,56 € e un prazo de execución de 113 días (4 meses), obténdose polo tanto unha baixa de 261.901.44 € sobre o prezo do contrato (27% menos) e unha redución do prazo de execución de 2 meses. Para a execución destas obras presentáronse 21 empresas, das que 3 foron excluidas por non presentar a documentación administrativa requerida. 3 delas estaban en baixa temeraria polo prezo. O Ministerio de Fomento financiará o 75% da obra con fondos do 1% Cultural e o Concello porá o 25% restante.\nSerá necesario achicar o caudal do río mediante ataguías\nA rehabilitación da vella ponte romana de Lugo executaráse neste verán e servirá para que o viaducto recupere a súa imaxe orixinal. Os traballos consistirán na retirada dos elementos engadidos en reformas posteriores e na substitución das canalizacións e do cableado que hoxe cruza pola ponte.\nEstá previsto asemade baixar a rasante de entrada á ponte dende a Volta da Viña, co que se mellorarán os accesos á Calzada da Ponte, ao Balneario e ao Paseo do Miño. O proxecto contempla tamén retirar a actual estrutura metálica colocada nos anos 70 para ensanchar a ponte e colocar barandas de sillería. Tamén se cambiará o pavimento, que volverá a ser de pedra posta de punta, tal como era orixinalmente. Ao mesmo tempo, aproveitarase para renovar todas as canalizacións de auga, luz, gas e telefonía que dan servizo ao barrio da Ponte e que actualmente cruzan polo viaducto, que pasarán a ir agochadas.


A Xunta destinará 14M€ a convocar novas unidades formativas en empresas para lograr a inserción laboral de máis de 2.100 persoas desempregadas ata 2023 | GaliciaAberta - Secretaría Xeral da Emigración\nA Xunta destinará 14M€ a convocar novas unidades formativas en empresas para lograr a inserción laboral de máis de 2.100 persoas desempregadas ata 2023\nPrimarase na contratación a inserción de persoas emigrantes retornadas, persoas con discapacidade, menores de 30 anos, paradas e parados de longa duración e vítimas de violencia de xénero.\nEsta programa é unha das preto de sesenta medidas que integran a Estratexia Galicia Retorna da Xunta de Galicia\nSantiago de Compostela, 2 de maio de 2022.\nA Xunta destinará 14 M€ a convocar novas unidades formativas en empresas para lograr a inserción laboral de máis de 2.100 persoas desempregadas ata 2023. Serán 3,5 millóns de euros máis que na anterior convocatoria que permitirán financiar 560 accións formativas en empresas.\nDado que o obxectivo principal é a inserción laboral dos alumnos e alumnas, as axudas terán vencellado un compromiso de contratación por parte das empresas de polo menos o 40% das e dos participantes na formación. Delas poderán beneficiarse as empresas ou agrupacións de empresas e as entidades laborais con centros de formación inscritos no ámbito laboral.\nNese sentido, primarase na contratación a inserción de persoas emigrantes retornadas, persoas con discapacidade, menores de 30 anos, paradas e parados de longa duración e vítimas de violencia de xénero.\nEstas unidades formativas terán tamén como finalidade mellorar a cualificación e impulsar a contratación de mulleres en sectores onde están infrarrepresentadas. Para este último reservarase a metade do orzamento, 7 M€.\nA Xunta convoca unha nova edición das unidades formativas para que as empresas cualifiquen a máis de 2.000 desempregadas e desempregados á medida das súas necesidades 05.01.2020


O Parrulo recibirá ao Leis de Pontevedra o sábado 28 | Radiofusion - A programación das Emisoras Municipais Galegas\nO Parrulo recibirá ao Leis de Pontevedra o sábado 28\nO Parrulo viaxa este sábado a León para enfrontarse ao Puertas Deyma no novo polideportivo de Trobajo del Camino. O equipo ferrolán é terceiro na clasificación con 48 puntos, a 3 puntos do lider o Avilés, pero cun partido menos.\nO goleador Pana pasará esta tarde consulta co doutor Arriaza para coñecer o alcance das molestias que ven padecendo na perna dereita. O adestrador Mario Cabo non poderá contar tampouco con Chotto que continua coa súa recuperación. O Puertas Deyma figura na undécima posición con 24 puntos. Logrou empatar co lider o Avilés, e ven de fichar un novo xogador que lle está a dar resultado.\nPor outra banda, ven de fixarse o partido suspendido semanas atrás polo mal estado do pavillón da Malata. O encontro entre O Parrulo e o Leis de Pontedeume xogaráse o sábado 28 ás seis da tarde. Aproveitaráse así o parón da competición causado pola Copa de España.


CineTradicional – Páxina 2 – Zentoleando\nAs músicas tradicionais no cine\nSambeando en Aitaré da praia\n29 Novembro, 2016 Luarnabailada Comentarios 0 Comentarios\nSeguimos na procura de escenas de películas con música tradicional e seguimos, de xeito paradoxal, con películas de cine mudo. Nesta ocasión traio unha escena da película brasileira Aitaré da praia (Gentil Roiz, Ary Severo; 1925) na que nunha festa organizada por unha personaxe influínte do pobo toca un trío para facer un baile. A instrumentación do trío consta dun acordeón diatónico, posiblemente un cavaquinho e algo que podería ser un instrumento de percusión, pero que non se aprecia moi ben.\nDestacar que nos intertítulos aparecen dúas estrofas da canción:\n“Eu entrei de mar adentro\nfui pegar dois tubarão\nerrei um, ferrei outro\njá’vi peixe valentão”.\nprá brigar com a marisia\nquando eu ia, ella voltava\nquando eu voltava, ella ia”.\nO nome do trío é descoñecido, máis segundo as palabras dun dos produtores, fora unha mágoa que non houbera son xa que o grupo tiña unha grande calidade musical.\n13 Outubro, 2016 Luarnabailada Comentarios 0 Comentarios\nOs Estoupacaldeiros son un mítico grupo de Rábade (Lugo), famosos polas grandes festas que montan aló por onde van, mentras que 18 comidas é unha película do lucense Jorge Coira na que seis historias vanse misturando ao arredor dunha mesa e dun xantar, algo que ben sabemos facer por estas terras.\nAquí queda logo unha mostra de música tradicional galega nunha película dun lucense.


María Reimóndez | Artigos\nArchive for Artigos - page 2\nArtigo publicado en Sermos Galiza. 26 de decembro de 2013. Este venres comezou un camiño de retroceso que non vou perder o tempo en sintetizar porque creo que dende entón foron xa moitas as voces atinadas, dende a OMS a Beatriz Gimeno pasando por Suso…\nManifesto da AELG no 25 de novembro: O dioivo que non cesa\nManifesto da Asociación de Escritoras e Escritores en Lingua Galega No 25 de novembro, día en que reclamamos unidas a fin da violencia de xénero O dioivo que non cesa María Reimóndez A violencia que exercedes contra nós é o dioivo que non cesa. Se cadra non…\nArtigo publicado en Sermos Galiza. 20 de abril de 2013. Desque o sábado pasado deixei, despois de quince anos, a presidencia de Implicadas no Desenvolvemento, a pregunta repetiuse con suspicacia a cada nova mención do meu novo (vicepresidenta) e vello (fundadora) status na organización. Será que…\nArtigo publicado en Sermos Galiza. 8 de xuño de 2012. Non resulta doado admitilo pero unha das cousas que nos fai humanas é a enfermidade. O decaer e sufrimento do corpo é algo ao que ningunha persoa podemos escapar, con diferentes graos e impactos na…\nEste é o texto que se publicou o 25 de novembro no Diario de Pontevedra para lembrar a loita contra a violencia de xénero. Houbo outras autoras e autores que colaboraron, podedes ler pinchando AQUÍ o texto do crítico Ramón Nicolás. Unha de nosoutras…\nArtigo publicado en Sermos Galiza. 26 de abril 2012. Semella que como unha especie de movemento pendular o poder vai desenvolvendo definicións permanentes de centros e periferias que cada día nos saúdan da mañá á noite, modelando as liñas do admisible, do respectable, do correcto….


Escanos en Branco » Colabora\nHai moitos xeitos de colaborar con Escanos en Branco e quizais o máis importante de todos é o que está ao alcance de todos, comunicar a idea axudándonos a reforzar a democracia.\nSe che gusta a idea, explícaa a tanta xente como poidas. Darnos a coñecer é o traballo máis importante. A difusión é o único xeito de que a desafección e o descontento da cidadanía conten de verdade e pasen a se converteren en escanos baleiros.\nA TÚA OPINIÓN IMPÓRTANOS!\nSempre agradecemos calquera opinión sobre os temas que nos afectan. Quizais podemos mellorar en algo no que non temos pensado ou gustaríache compartir algunha opinión, dúbida ou nova que nos axude a dar voz á xente descontenta. Non o dubides e escríbenos dende aquí!\nCada mes fanse reunións sobre o noso funcionamento, como participar e calquera cousa que se solicite en relación ao Partido Escanos en Branco. Envíanos un email e nós poñerémonos en contacto contigo para que poidas asistir a una destas reunións.\nQuizais podes axudar nos nosos grupos de traballo con algunha tarefa coa que che apeteza aportar o teu tempo. Desde a páxina web na difusión, campañas, buscar sinaturas, traducións, ideas…\nManda una solicitude de entrada nalgún dos nosos grupos de Escanos en Branco en Facebook ou envíanos un email coas túas inquedanzas e nós poñerémonos en contacto contigo para buscar unha maneira de integrarte nalgúns destes proxectos.\nAXUDA A MANTERNOS\nTamén nos podes axudar cunha contribución económica a xeito de doazón. Todos os nosos ingresos son unicamente a través das cotas de militancia e as doazóns particulares empregándose unicamente para a difusión da mensaxe. Ningún integrante ou colaborador do Partido Escanos en Branco cobra nada polo seu traballo.\nAs nosas contas son totalmente transparentes e poden ser visualizadas a través de internet sen ningún tipo de trámite neste enlace.\nSe o que queres é unha implicación máis directa, animámoste a que te unas a nós nesta pequena grande batalla por unha política digna. Escanos en Branco é un partido asembleario tomando esta as decisións segundo marcan os nosos estatutos. A militancia implica, entre outros, a asistencia física ou virtual ás asembleas, a participación nas tomas de decisións do partido e a implicación económica na forma de cota anual de 60€.\ndesexo informarme do que supón afiliarme a Escanos en Branco


Da Carapuchiña ao señor Lamote – Lecturafilia\nLecturafiliaLecturas, Literatura gallega, Literatura infantil-juvenilda carapuchiña ao señor lamote, editorial xerais, historia da literatura infantil e xuvenil, literatura infantil e xuvenil, miguel vazquez freireDeja un comentario\nHai un tempo que me interesa afondar na literatura infantil e xuvenil, e na historia da súa xénese. De aí que o libro Da Carapuchiña ao señor Lamote, escrito por Miguel Vázquez Freire, se me presentase como unha oportunidade única para indagar nos títulos que construíron o canon da literatura para nenos e nenas, os estilos e as fórmulas de éxito.\nProfesor, crítico, ensaísta, escritor e, sorbe todo, especialista en didáctica e educación, Miguel Vázquez Freire recolle os textos publicados entre 2006 e 2018 na Revista Galega de Educación que edita Nova Escola Galega, un movemento de renovación pedagóxica da que forma parte como membro fundador. Neses artigos, o autor quería dar conta das novidades editoriais para o público máis novo, pero pronto comezou a percibir que entre o profesorado e os mediadores existía un gran descoñecemento da existencia de versións galegas dos clásicos da literatura infantil en galego, e considerou que era preciso reparar esa eiva. Desta forma, e tamén coa visión propia dun letraferido, o autor recompila os textos neste volume que leva por bandeira a defensa da literatura infantil sen filtros e afastada da moda do “politicamente correcto” que tanto se practica hoxe en día.\nVázquez Freire afirma xa ao comezo que “os mellores libros para a infancia e a mocidade son os mellores libros que calquera, incluídos nenos e mozos, poden ler; os libros, logo, máis universais, os libros para todos”. Unha reflexión que nos leva, deseguido, a esa outra de que a literatura propia e actual de ser quen de dialogar coa universal e cos considerados clásicos. Neste sentido, o autor debate ao longo dos diversos artigos sobre esa tendencia dos nosos días a adaptar todas as obras orixinais e a tentar transmitir unha mensaxe moralizante, que mesmo achega unha idea edulcorada do mundo que habitamos.\nO autor convídanos neste libro a que nos acheguemos aos clásicos libres de ataduras e de miradas afastadas do tempo no que foron creados. Unha mirada que, iso si, non impide que poidamos reflexionar sobre valores e sentimentos universais. Por este motivo, estamos diante dunha proposta moi acaída como manual de consulta para o profesorado de primaria, así como mediadores ou persoas que desempeñan a súa labor profesional nunha biblioteca na que é preciso fomentar a lectura. Os títulos están acompañados de propostas e claves para traballar nas aulas, ademais de bibliografía dos libros en lingua galega e as diversas versións cinematográficas, ofrecendo unha radiografía que servirá para achegar un coñecemento básico aos que traballan nesta labor.\nA pesares de que se achegan obras consideradas grandes clásicos universais, bótase en falta unha maior bibliografía de títulos e autores galegos, así como o tratamento de obras escritas por mulleres. E, por exemplo, non se entende que nun libro que fala sobre literatura infantil e xuvenil non se atope a Agustín Fernández Paz ou María Victoria Moreno. Sería, pois, moi interesante un segundo volume centrado na historia da literatura infantil e xuvenil en Galicia.\n“Os contos serven para que os nenos e nenas liberen os seus medos inconscientes, imposibles de racionalizar: medo a seren abandonados polos seus pais (medo a perdelos), medo a medrar, medo á morte… Os contos, ben escollidos e ben contados, axudan a vivir”.\nTítulo: Da Carapuchiña ao señor Lamote. Clásicos da literatura para a infancia e a mocidade en lingua galega\nNúmero de páxinas: 327


O Centro de Información á Muller do Concello de Cee é un proxecto subvencionado pola Xunta de Galicia dentro do Programa apoio aos CIM da Sercretaría Xeral de Igualdade, operación cofinanciada pola Unión Europea. PO Fondo Social Europeo de Galicia 2014- 2020.\nO CIM do Concello de Cee ofrece desde 2004 un servizo de asesoramento xurídico, atención psicolóxica, orientación profesional e información encamiñada á consecución da igualdade de oportunidades entre homes e mulleres, garantindo en todo momento o anonimato e a privacidade nas consultas realizadas polas usuarias do servizo.\nEntre as súas funcións esta a organización regular de actividades para o fomento da igualdade entre as que destacan obradoiros, exposicións, charlas, cursos e citas, como a conmemoración do 8 de marzo, “Día Internacional da Muller” e o 25 de novembro, “Día Internacional para a Eliminación da Violencia de Xénero”.\nTeleasistencia móbil para vítimas de violencia de Xénero.\nServizo de teletraducción en 51 idiomas\nSe estás sufrindo malos tratos ou necesitas calquer tipo de axuda ou asesoramento do Centro de Información á Muller podes facelo nos teléfonos 607 02 67 95 / 662 62 56 36 / 981 74 51 00.\nOu acudir ás oficinas do CIM na Casa do Concello, rúa Domingo Antonio de Andrade, s/n . 2º andar.\nDe luns a venres de 9.00 a 14.00 horas.\nDirección: luns, martes, mercóres, xoves e venres.\nAsesoría psicolóxica: luns, martes, mercóres, xoves e venres.\nAsesoría xurídica: luns e mércores mediante cita previa.\nEn caso de estar sufrindo malos tratos…\nGuía de prevención da Violencia de Xénero\nRecomendacións e directorio de teléfonos para chamar en caso de detectar violencia de xénero.\nTestemuñas, se as hai\nSe hai lesións, inclúa a copia do parte médico de lesións\nIdentifique correctamente o agresor\nSolicite unha copia da denuncia\nLibreta de aforros ou datos da conta corrente\nTeléfonos de interese: 016\nTeléfono da muller:900 400 273\nUrxencias xerais: 112\nEmume (Equipo da Muller/Menor da Garda Civil):981 151 040/062


Entérate, a ciencia tamén é cultura: febrero 2012\nPublicado por Ivan Nores en 14:56 1 comentarios Enlaces a esta entrada\nPublicado por Natha en 15:05 0 comentarios Enlaces a esta entrada\nAtopei este video en internet e pareceume que nel esta bastante ben explicado o que estamos a ver en clase, así que decicin subilo para que todos poidades velo. Espero que vos resulte útil.\nPublicado por Paula :) en 17:16 3 comentarios Enlaces a esta entrada\nXúpiter ten dúas novas lúas\nXúpiter ten dúas novas compañeiras. Trátase de dous pequenísimas lúas que se suman ás xa 67 existentes.\nAs novas lúas, denominadas S/2011 J1 e S/2011 J2, foron identificadas por primeira vez en setembro de 2011 polo telescopio Magellan-Baade do Observatorio As Campás de Chile.\nApenas miden un quilómetro de diámetro cada unha, e por iso son as máis pequenas atopadas ata agora no Sistema Solar. Son moi débiles e atópanse moi lonxe. J1 vira a uns 20 millóns de quilómetros de Xúpiter, e J2 a uns 23 millóns. O primeiro tarda 580 días en completar a súa órbita; mentres que o outro, 726 días.\nOs científicos clasificaron a estas lúas no grupo das irregulares, xa que teñen órbitas moi excéntricas e inclinadas.\nDebido ás súas estrañas órbitas, os investigadores cren que poden ser asterorides ou anacos dun cometa pola gravidade de Xúpiter.\nPublicado por soraya en 16:23 0 comentarios Enlaces a esta entrada\nPublicado por Ana en 22:04 1 comentarios Enlaces a esta entrada\nPublicado por Jenni en 21:04 2 comentarios Enlaces a esta entrada\nPublicado por Natha en 15:48 0 comentarios Enlaces a esta entrada\nDescubren un novo exoplaneta, moi parecido á Terra...


Double Drawn Full Cuticle 360 Lace Band Manufacturers and Factory - Wholesale Pricelist - Uhair\nEn primeiro lugar, a rede de pelo cunha banda elástica cara a abaixo e outra cara cara arriba.\nHai bandas elásticas no lado para suprimir o seu propio cabelo, non deixen que o seu cabelo real se esgote, o outro lado, poña o pelo na rede do cabelo, para non usar unha perruca non será suave.\nDespois de que o cabelo estea uniformemente colocado dentro do cabelo, a boca máis alta é como unha cabeza e non se require unha fixación especial. A perruca desgastada da parte traseira e axustada. Hai dúas sivillas de axuste do tamaño na parte traseira do lado interno Ten unha franxa de tea entre as dúas fibelas. Hai varias pequenas grellas na tira. Axuste a hebilla segundo o tamaño do tamaño da cabeza. Entra.\nLiu Hai pode facelo naturalmente. Atopa dúas pequenas protuberancias nos dous puntos. Isto é para comprobar se a posición da peluca é correcta. Manteña o dedo e o dedo índice e tiráraa para axustar a posición da perruca.\nDespois de usar, pode usar a man para coller a parte superior da perruca, esponxosa.\nHot Tags: double drawn full cuticle 360 lace band, manufacturers, factory, wholesale, pricelist, quotation, cheap, discount, free sample, top selling, most popular, factory price, hot fashionable colored, free shipping, large stock, fast delivery, product catalog\nPrevious:Best Straight Brazilian Human Hair 360 Lace Frontal Next:2018 Hotsale Adjustable Straps Natural Hairline 360 Frontal


Martin Sánchez & La Resistencia en Vigo - Música\nMartin Sánchez | © Juan Fajardo\nMartin Sánchez & La Resistencia en Vigo\nsala máster club21:00 Sala Máster, VigoEvento tipo:Música\nMartin Sánchez regresa aos escenarios, despois de case tres anos de parón, involuntario, nunha xira que promete ser histórica, polo novo do seu formato, e polo contido do mesmo. Martin contará\nMartin Sánchez regresa aos escenarios, despois de case tres anos de parón, involuntario, nunha xira que promete ser histórica, polo novo do seu formato, e polo contido do mesmo.\nMartin contará en todas as súas actuacións cunha serie de invitados insignes do mundo da comunicación alternativa, que lanzarán unha mensaxe de forza ao público nos seus respectivos relatorios antes de cada concerto.\nO tour ‘Pura sangre’, comezará en Madrid o próximo sábado 14 de maio, e continuará en Barcelona (Terrasa) o sábado 21 de maio, Vigo o 18 de xuño e o 25 de xuñoe en Bilbao, á espera de novas confirmacións de datas noutras cidades.\nDespois de recrutar á súa nova banda, ‘Martin Sánchez & La Resistencia’ expoñen un espectáculo irreverente, cunha mensaxe moi clara de desobediencia e posicionamento firme ante a tiranía e os abusos institucionais.\nEntradas anticipadas á venda a 16 euros e ticketfever.es a 20 euros na billeteira.


As residencias da Xunta de maiores, de menores e de persoas con discapacidade carecen de medidas de protección contra o coronavirus\nA CIG denuncia a “inacción” da Xunta na Inspección de Traballo, en Sanidade e na Subdelegación do Goberno.\nRedacción 17:30 do 18 de marzo de 2020\nSen medidas de protección contra o coronavirus nas residencias públicas de maiores, de menores e de persoas con discapacidade, colectivos merecentes dunha especial atención nunha situación de pandemia e de confinamento. Isto é o que denuncian desde CIG-Administración Autonómica. E isto cando en residencias de maiores en diferentes puntos do Estado (Madrid, Ciudad Real, Barcelona, Albacete, Gasteiz,...) detéctanse focos de coronavirus que derivaron na morte de ducias de persoas usuarias.\n“A día de hoxe, a Xunta non protexeu o persoal das residencias; non formou, nin informou de medidas de protección perante o COVID-19, para evitar o risco de contaxio tanto do persoal traballador a persoas usuarias como ao contrario; non dotou dos EPIs necesarios e suficientes ao persoal; non tomou as medidas organizativas para evitar a coincidencia de persoas traballadoras nun mesmo espazo -como o traslado do comezo de quendas uns minutos ou facer coincidir as mesmas persoas nas mesmas quendas e espazos de traballo, por exemplo-, e tampouco ten previsto, nin informado ao persoal, de que facer ao aparecer contaxios nestes centros de traballo tan sensíbeis”. Isto é o que afirma nun comunicado a cenral nacionalista, que anuncia que vai levar esta “inacción” a Inspección de Traballo e Subdelegación do Goberno.\nEsta situación, afirma, é a que se vive nos centros que permanecen abertos ao ser considerados servizos esenciais: os centros de maiores de Oleiros; o Torrente Ballester; o de Carballo; o de Ferrol; o Porta do Camiño en Compostela; o Volta do Castro, tamén en Compostela; o da Pobra do Caramiñal e o do Consorcio. E de menores: o San Xosé de Calasanz e o de Atención de Menores de Ferrol. Permanecen tamén abertos os Centros de Atención a Persoas Discapacitadas da Coruña e os Centros de Atención a Maiores Dependentes de Melide e de Cerceda, ambos os dous do Consorcio.\nAfirma que “nestes centros nos se están a tomar as medidas de prevención de riscos laborais necesarias para protexer nin o persoal, nin as persoas usuarias, malia ter sido requirido en numerosas ocasións, e por diferentes vías, tanto polo persoal, como polas delegadas e delegados”.\nO sindicato chega a afirmar que os EPIS (equipos de protección individual) dos centros de traballo que había para atender a persoas con outras infeccións características de residencias de maiores, como máscaras ou batas desbotábeis específicas, “foron mesmo retiradas pola dirección dos centros, polo que este persoal que traballa con persoas usuarias que deberan estar illadas e cunhas proteccións específicas, non a teñen", aumentando o risco de contaxio noutras persoas residentes.\nTampouco se formou nin informou, proseguen, sobre as medidas a adoptar diante da infección do COVID 19, nin EPIS, nin como empregalos, nin que medidas hixiénicas adoptar en cada actividade.\nAdemais, denuncian a escaseza de material específico (luvas de nitrilo, máscaras FFPs e FFP3, batas desbotables impermeables de manga longa, gafas de protección ou material para enfermos respiratorios…) ou ben a prohibición de usalo, dependendo do centro.\nA CIG-Administración Autonómica tamén considera que é “moi grave” que non se estean facendo tests para confirmar os contaxios a ningunha persoa residente nos centros, nin ao persoa que está en corentena por sospeita de contaxio. “A consecuencia é que, xa que logo, non se toman as medidas previstas en caso de infección”.\nCIG residencias coronavirus\nAs residencias da Xunta de maiores, de menores e de persoas con discapacidade carecen...


O ritmo de peregrinos nos últimos meses confirma a boa saúde do Camiño\nGalicia pechará o mes de outubro cun número de Compostelas seladas no Centro Internacional de Acollida ao Peregrino similares ás do mes de xullo, o que confirma a reactivación do Camiño de Santiago máis aló dos meses de verán.\nAsí o confirmou o vicepresidente primeiro da Xunta, Alfonso Rueda, desde o Camiño do Norte, onde percorreu algúns tramos da ruta: “Se funciona o Camiño, o turismo en xeral benefíciase”, dixo. Engadiu que son moitos os que están a aproveitar a Ponte de Todos os Santos para botarse a andar, polo que “atopamos peregrinos case cada quilómetro”. O vicepresidente primeiro incidiu en que “Galicia está de moda” e que a recuperación turística deste ano anuncia para o 2022 “un Xacobeo espectacular”.\nAta o día 28 seláranse case 29.000 Compostelas no mes de outubro, pero o día no que arrancou a ponte, xa foran máis de mil os peregrinos que chegaron a Santiago nunha soa xornada, o que fai prever que finalizado o mes e os días festivos, o número de camiñantes será similar aos rexistrados en xullo, que pechou con 33.963 credenciais. E todo iso sen ter en conta que son máis os peregrinos que fan o Camiño que os que selan a Compostela no Centro Internacional de Acollida ao Peregrino.\nO ritmo de peregrinos nos últimos meses confirmou a boa saúde do Camiño con preto de 165.000 peregrinos que chegaron a Santiago no que vai de ano e selaron a súa credencial. Esta cifra acadouse desde abril xa que no primeiro trimestre do ano, debido ás restricións sanitarias, practicamente non houbo movemento nas rutas.\nXa son 25.000 máis que as 140.000 Compostelas coas que a Xunta tiña previsto pechar este ano, unha cifra que se acadou xa a comezos de setembro. E o vicepresidente primeiro non desbota pechar o mes con 170.000, “o que sería un moi bo sinal de que o Camiño está a coller moita forza”, indicou Rueda.\nA maior parte dos peregrinos que completaron o Camiño neste ano son de orixe nacional, máis do 74%, por mor situación sanitaria. Debido á proximidade con Galicia, Portugal é outro dos destinos que máis peregrinos achega, o 6% do total. De cara ao 2022, tamén Ano Xacobeo, agárdase a reactivación da peregrinación internacional e mellorar aínda máis as cifras deste exercicio. De feito, nos últimos meses xa se está a notar a presenza de peregrinos doutros países. Ademais de Portugal, destaca o peso de Italia, de onde proceden máis do 4% de camiñantes, xunto con Alemaña, Francia e mesmo Estados Unidos, que se atopan entre as nacionalidades máis frecuentes dos camiñantes que rematan o Camiño na Catedral compostelá.\nO Camiño Francés continúa como a ruta maioritariamente elixida polos peregrinos que camiñan a Compostela, escollida polo 55% dos camiñantes. En segundo lugar sitúanse o Camiño Portugués e a súa variante pola Costa, a cuarta parte do total. O Inglés, o Primitivo e o do Norte completan o ránking dos itinerarios máis escollidos polas persoas que este ano camiñan a Galicia no marco da celebración deste Ano Santo. Nos tres casos supoñen practicamente o 6%.\nNeste Xacobeo 21-22, o Goberno galego continuará a levar a cabo as medidas necesarias para ofrecer a mellor imaxe de Galicia a turistas e peregrinos. A Xunta xa traballa na posta en marcha dun novo Plan Director dos Camiños 2022-2027 e levará a cabo as actuacións de mantemento e embelecemento necesarias nas rutas xacobeas, xunto coa ampliación da rede pública de albergues co obxectivo de contar neste Ano Santo con 78 albergues, ademais de acondicionar as infraestruturas xa existentes.\nO traballo da Xunta nos meses máis duros da pandemia para reforzar a mensaxe de Galicia como destino seguro cun Camiño seguro materializouse nunha realidade grazas tamén a iniciativas pioneiras para recuperar a confianza dos viaxeiros, como o seguro coronavirus ou a promoción da comunidade coa campaña Camiña a Galicia.\nAdemais, o Camiño de Santiago ofrece, ao igual que o conxunto da comunidade, a oportunidade de desfrutar dun turismo tranquilo e sen masificacións en espazos abertos e en contacto coa natureza, que é o que máis están a demandar os visitantes. Así, a seguridade, a calidade e a sostibilidade son os piares sobre os que se asenta o Plan Director Galicia Destino Seguro 2021-2023 no que a Xunta traballa da man do Clúster Turismo de Galicia e as tres universidades galegas para deseñar o futuro modelo do turismo galego.\nDe maneira paralela á reactivación do Camiño de Santiago, a mensaxe de Galicia como destino seguro e de calidade permitiu ademais que a comunidade galega estea de moda. No mes de agosto Galicia foi o único destino nacional en superar as cifras prepandemia e o pasado setembro situouse como a segunda con máis noites e a terceira con máis viaxeiros respecto a 2019, 25 puntos por riba da media nacional e practicamente con datos similares aos previos á crise sanitaria da covid.


O emprego é unha das liñas estratéxicas do Plan Cruz Vermella Responde fronte ao Covid-19\nInicio/Economía/O emprego é unha das liñas estratéxicas do Plan Cruz Vermella Responde fronte ao Covid-19\nA Asemblea Comarcal en Valdeorras celebrou unha mesa de diálogo con empresas do comercio para promover a inserción laboral\nReunión da Mesa de Diálogo organizada por Cruz Vermella Valdeorras.\nNa mañá deste xoves 8 de outubro celebrábase na sede da Asemblea Comarcal de Cruz Vermella en Valdeorras a primeira Mesa de Diálogo Empresarial organizada trala pandemia que xirou en torno ao emprego, un dos grandes retos aos que se enfronta a sociedade, e unha das liñas estratéxicas do Plan Cruz Vermella Responde fronte ao Covid-19.\nTal como explican dende Cruz Vermella, esta mesa tratou de crear un espazo de intercambio de reflexións e opinóns para coñecer de primeira man a realidade do actual mercado de traballo da comarca, así como “distinguir as novas necesidades ou as adaptacións detectadas polas empresas durante este tempo”. Outro dos obxectivos era “identificar aqueles perfís que serán necesarios na época post Covid-19, co fin de avanzar no traballo levado a cabo polos proxectos de empreg de Cruz Vermella en Valdeorras”.\nEsta mesa de diálogo estivo composta por representantes das empresas asociadas á Asociación “Ruta do Viño de Valdeorras” e enmárcase dentro dun ciclo no que se contará coa colaboración de diferentes empresas doutros sectores de relevancia na comarca de Valdeorras. “Búscase así poñer o foco no traballo colaborativo para promover a inserción laboral, a xestión da diversidade e a igualdade de oportunidades e de trato na empresa”, puntualizan dende Cruz Vermella.\nA Rúa comarca cruz vermella diálogo emprego mesa noticias O Barco provincia Valdeorras


Asociación Chandebrito 1807: A Asociación Chandebrito 1807 rehabilitará o muíño dos Matos\nA Asociación Chandebrito 1807 rehabilitará o muíño dos Matos\nEsta Asociación realizará durante o primeiro trimestre do ano 2013 o acondicionamento do aspecto exterior do muíño dos Matos e do seu entorno (situado nas Rozadas, na parroquia de Chan de Brito). Para desenvolver esta actuación conta con axudas que financiarán o custo do proxecto, que permitirá realizar unha primeira fase de mellora da imaxe e revalorización.\nTrátase dun muiño fariñeiro de auga dos máis antigos de todo o municipio e da comarca, situado nun fermoso paraxe na parte alta do río máis importante de Nigrán, o Rio Muíños, no camiño dos Matos (de gran importancia etnográfica), polo que os veciños/as desta parroquia pasaron durante centos de anos para ir á igrexa parroquial de Camos.\nAdemáis, prevese con voluntariado acondicionar o carreiro de pés que vai dende o camiño polo que pasa a ruta de sendeirismo dos Matos, paralelo á levada do muíño, ata a pontella medieval que está nos límites coa parroquia de Camos, pasando polo citado muíño.\nPublicado por Asociación Chandebrito 1807 en 22:11\nA Asociación Chandebrito 1807 rehabilitará o muíño...\nApoio ás persoas con participacións preferentes e ...\nExposición de debuxos de Castelao\nNova edición do curso de cestería (III)


Semana de Cine, festa hortera ou Loro Facu, citas para esta fin de semana | Hemeroteca de Xornal de Betanzos\nSemana de Cine, festa hortera ou Loro Facu, citas para esta fin de semana\nMentres o Alfonsetti acolle ata este sábado as proxeccións dalgúns dos filmes de Cuerda dentro do ciclo que lle dedica a Semana Internacional de Cine de Betanzos, a oferta de lecer para este fin de semana medra exponencialmente. O sábado o adro de San Domingos despregará a súa alfombra vermella, pero a fin de semana será moito máis ca cine.\nSinestesia ofrece un concerto no Café Lanzós, ás 22:30 h. Na terraza, que é verán. Enfronte, a Libraría Biblos mantén aberta a mostra de xilografías de Sara Fonseca. Os dous animadores culturais do inverno betanceiro non queren deixar de contribuír ao lecer tamén neste xullo que remata.\nO sábado, ademais da clausura da Semana de Cine, terá lugar a festa hortera que organizan varios locais hostaleiros das zonas da Cañota e o Rollo. No programa inclúen a presenza de El Dioni e a dobre de Pamela Anderson, con decoración hortera e pinchos horteras. Ao mesmo tempo, a concellaría de Xuventude organiza unha “noite de DJ” no Paseo da Tolerancia.\nXa na comarca, o domingo terá lugar unha concentración de vehículos clásicos en Santa Marta de Babío. E Miño recorda ao loro Facundo coa segunda edición do Festival El Loro Facu, con Siniestro Total, Terbutalina, Tote King, Familia Caamagno, Igloo, Ataque Escampe e moitos outros, nun programa que ten todo tipo de actividades complementarias. O festival dura hoxe e mañá e hai entrada para os dous días ou para días soltos.\nE San Pantaleón das Viñas, en Paderne, celebra ao seu patrón coas orquestras Alianza e New York hoxe e maña con Nova Imperial e Armonía Show.\nEtiquetas : Bergondo, exposicións, festas, festivais, lecer, Miño, ocio, Paderne, Semana Internacional de Cine de Betanzos, Vai de Rua\n← O BNG pide que se cubran as vacacións e permisos do persoal do ambulatorio\nO BNG bergondés demanda cambios na taxa de enganche ao saneamento →


O CICLO DE CINE MESTRE MATEO CONTINÚA ESTE MES NO PAZO DA CULTURA COA PROXECCIÓN DO DOCUMENTAL "A VIRXE ROXA"\nO concelleiro de Cultura, Guillermo Sánchez Fojo, anunciou que a proxección, con entrada de balde, terá lugar o vindeiro 28 de abril\nNarón, 11 de abril de 2022. O Pazo da Cultura acollerá o vindeiro 28 de abril a segunda sesión do Ciclo de Cine Mestre Mateo, un circuíto de cinema en galego impulsado pola Academia Galega do Audiovisual, as catro deputacións galegas e a Secretaria Xeral de Emigración, contando en Narón coa colaboración do Cineblub Serie B. O concelleiro de Cultura, Guillermo Sánchez Fojo, indicou que se proxectará o documental “A virxe roxa”, que obtivo o premio ao Mellor documental na vixésima edición dos premios Mestre Mateo.\nA cita será ás 20.30 horas e a entrada é de balde, ata completar a capacidade do Pazo. “A virxe roxa” conta a historia de Aurora Rodríguez, que no ano 1933 asasinou á súa filla, Hildegart Rodríguez, unha nena prodixio da política, precoz intelectual e pioneira do feminismo en España. No documental estarán presentes as voces de recoñecidos actores e actrices, como Antonio Durán “Morris”, Nerea Barros e María Vázquez. A peza, dirixida a público adulto, ten unha duración aproximada de algo máis de hora e media e os billetes para asistir poden recollerse no despacho do Pazo da Cultura.\nO pasado mes de marzo iniciouse na cidade este ciclo, que consta dun total de oito proxeccións, unha por mes, e a través do que se aposta por achegar o cinema en galego á cidadanía en xeral, tal e como recordou Sánchez Fojo.


Edición moi concurrida do Antroido en Xove\nO Concello de Xove centralizou os actos do Antroido 2010 o pasado sábado 13 de febreiro, día no que celebrou o DESFILE 2010 a partires das 17:00 horas.\nComezou o día con abundantes choivas pola mañá, que amezaron o desenvolvemento do Desfile. A primeira hora da tarde tamén choveu un pouco, pero despois estabilizouse o tempo e o desfile puídose celebrar sen contratempos, iso sí, baixo un moi intenso frio.\nOs actos previos ao desfile estiveron protagonizados pola Charanga “A Pataqueirada” de Burela, quens a partires das 16 horas fixeron un percorrido polas principais ruas de Xove; esta Charanga tamén abreu o desfile de Xove, animando ao numeroso público que se concentro unas beirarúas.\nO desfile abreuno competitivamente a modalidade Individual Infantil, continuando cos Individuais Adultos, Parellas, Grupo e Comparsas, para rematar coas carrozas. Foron moitas persoas, tanto a nivel individual como de grupo que se disfrazaron, a pesar, como xa dixemos, do intenso frio reinante. O Desfile desenvolveuse dende o Campo Municipal de Fútbol de Xove, pasando pola Rúa Acceso Grupo Escolar, percorrendo boa parte da Avenida Deputación, desviándose á dereita por Doutor Baamonde Illade, continuando polo Camiño Real, para rematar na Praza do Centro Cívico.\nUnha vez rematado o Desfile en sí, tódolos/as participantes (individual infantil, individual adulto, parellas, comparsa/grupos e carrozas) que se houberan inscrito previamente no desfile (antes do 13 de febreiro) recibiron un agasallo de parte da Organización, agasallo consistente en productos do Antroido (para grupos, comparsas e carrozas) e bolos preñados para o resto.\nA continuación a festa trasladouse ao Salón de Actos do Centro Cívcio onde os nenos/as pudieron disfrutar dun Baile Infantil de Disfraces con “Neoland”. No intermedio deste Baile fíxose entrega dos premios do desfile en categoría individual infantil.\nPara rematar a xornada, celebrouse un Baile de Disfraces no Pavillón Municipal de Xove coa “ORQUESTA MASTER” a partires das 22:00 horas aproximadamente. Nun intermedio deste Baile, fíxose a entrega do resto dos premios do Desfile de Antroido.\nDecir que a entrega de premios do desfile foi realizada polo Alcalde Demetrio Salgueiro, a Concelleira de Cultura Dolores Meitín e outros membros do grupo de goberno.\nRELACIÓN DE PREMIADOS.....\n(TÍTULO DO DISFRAZ)\n“LEGIÓN GAY” (C4)\n1º PREMIO CARROZAS: 500 €UROS\n“OS PICAPIEDRA” (C2)\n2º PREMIO CARROZAS: 300 €UROS\n“ASTERIX E OBELIX CONTRA OS ROMANOS” (C3)\n3º PREMIO CARROZAS: 200 €UROS\n“ESFINXE DO LANDRO” (C6)\n4º PREMIO CARROZAS: 100 €UROS\n“OS FARALLÓNS” (G3)\n1º PREMIO GRUPOS E COMPARSAS:\n“AUTOS GHOMES” (G4)\n2º PREMIO GRUPOS E COMPARSAS:\n“BEBE SANO” (G 22)\n3º PREMIO GRUPOS E COMPARSAS:\n“DRAGONAS DA MARIÑA” (G1)\n4º PREMIO GRUPOS E COMPARSAS:\n“A VOLTA AO MUNDO DE WILLY FOGG” (P2)\n1º PREMIO PARELLAS: 110 EUROS\n“OS PICAPIEDRA” (P7)\n2º PREMIO PARELLAS: 80 EUROS\n“OS AGASALLOS” (P3)\n3º PREMIO PARELLAS: 50 EUROS\n“CANTAREIRAS DE ARDEBULLO” (P8)\n4º PREMIO PARELLAS: 30 EUROS\n“LA PRIMAVERA” (A1)\n1º PREMIO INDIVIDUAL ADULTOS:\n2º PREMIO INDIVIDUAL ADULTOS:\n“AVIADOR EN GLOBO” (I28)\n1º PREMIO INDIVIDUAL INFANTIL:\n2º PREMIO INDIVIDUAL INFANTIL:\n3º PREMIO INDIVIDUAL INFANTIL:\n4º PREMIO INDIVIDUAL INFANTIL:


...conta dos moitos doces que na Galiza se fan prós días de festa. Esí remataremos coa fórmula doutro prato que tamén se cociña d'abondo, o leite fritido, non sen adevertir denantes que tamén os nosos campesiños saben faguer outros moitos que son correntes en todas partes, coma ocorre coas cremas de ovo, os flans, os biscoitos, as cremas, as chulas doces, as empanadillas, os merengues, as tortas, os doces de froitas etc. Veleiquí agora o leite fritido. Misturan-se xemas de ovo, leite, fariña triga, zucre e limón. Remexe-se todo ben e pón-se ó lume deica estar ben espeso; logo, pón-se a arrefriar nunha fonte e cando está frío, corta-se en anacos que se van untando en ovo....\nPor mor a que segue a ser tradicional elaborar o leite frito de xeito caseiro e artesanal, existen moitas variantes tanto na receita como na forma de preparación e a presentación final. Todas elas teñen en común a cocedura do leite con azucre, canela en rama e opcionalmente pela de limón. Nun cunco mestúranse azucre, fariña e xema de ovo, incorporando despois o leite morno para mesturar ben e cocer a pouco lume (lume maino). Obtense así unha masa mesta que se dispón nunha fonte untada con manteiga (que obviamente debe estar fundida), cun espesor de 1 a 2 cm, e se deixa arrefriar para despois cortala en porcións alongadas, cadradas, rectangulares ou romboidais. Rebózanse estas en fariña e ovo batido e frítense, servindo empoadas con azucre e canela. Poden facerse con outro sabor, como é o chocolate, engadindo unha ou dúas culleradas de cacao en po á mestura da fariña.\nTraído desde "https://gl.wikipedia.org/w/index.php?title=Leite_frito&oldid=5856559"\nA última edición desta páxina foi o 31 de agosto de 2021 ás 10:05.


Maio Creacións presenta “A viaxe de Mina” – Concello de Cedeira\nHoxe sábado 6 de novembro ás 19.00 h.\nPúblicoi nfantil a partir de 3 anos.\nMina era unha nena alegre, segura de si mesma, feliz; pero cuns gustos un tanto estrafalarios e… gorda, e iso á sociedade non lle gustaba. Mina querıá vivir nun mundo de xente diferente, pero os demáis empeñábanse en convertilo nun mundo que se ría de quen era diferente. Mina embarcarase nunha viaxe interestelar onde terá que tomar a decisión máis importante da súa vida. Nesta historia tocaranse temas como a igualdade, o respecto ou a tolerancia e desta forma fomentar unha educación\nigualitaria, e axudar a que desaparezan ideas preconcebidas e prexuı́zos de carácter sexista e que permita o desenvolvemento libre das persoas. Utilizando como ferramentas a tradición oral (os contos) e a música en directo, animando a nenas, nenos, pais, nais, avós, avoas… a participar na mesma.


Día Mundial dos Animais: felicidades, cans e gatos! | Consumer\nDía Mundial dos Animais: felicidades, cans e gatos!\nO Día Mundial dos Animais celébrase cada 4 de outubro desde 1931 para lembrar a relación positiva que manteñen coas persoas que lles queren e coidan\nMARTÍN O Día Mundial dos Animais celébrase cada 4 de outubro. O motivo é lembrar o importante que son para as persoas os cans e gatos, como lles axudan e canto amor incondicional ofrécenlles cada día. Pero, ademais, o Día Mundial dos Animais, que se conmemora desde 1931, é unha oportunidade para frear os malos tratos animais e estender o amor cara a eles por cidades e veciñanzas. Como? Non hai máis que achegarse a axudar a unha asociación protectora de animais como voluntarios, tomarse algo no cat-café máis próximo ou lembrar o importante que é adoptar e axudar aos cans e felinos que son atopados na rúa.\nDía Mundial dos Animais: 4 de outubro\nO Día Mundial dos Animais lembra o importante que son cans e gatos para moitas persoas\nO Día Mundial dos Animais celébrase desde 1931, grazas á iniciativa dun grupo de ecoloxistas reunidos en Florencia (Italia) aquel ano. A data escollida é o 4 de outubro, que coincide coa festividade de san Francisco de Agarrades, patrón dos animais.\n“O Día Mundial dos Animais quere celebrar a vida animal en todas as súas formas, pero tamén a relación positiva dos humanos que lles queren e coidan”, explican desde a organización oficial deste evento mundial, World Animal Day, que conta co seu propio sitio web.\n“Os animais enriquecen as nosas vidas, sérvennos de apoio e ofrécennos a súa axuda“, lembran os organizadores das celebracións do Día Mundial dos Animais. Para iso, cans e gatos (e outros animais) fano de distintos modos. Acompañan, ofrecen amor, fannos máis felices e melloran as relacións sociais dos humanos. Pero, ademais, cans e felinos ensinan valiosas leccións aos nenos, entre elas, como mellorar os hábitos infantís de lectura e aprender a respectar outras formas de vida distintas das súas.\nComo estender o amor cara aos animais?\nO Día Mundial dos Animais pretende, ademais, converterse nunha ocasión para estender o amor cara aos cans e gatos e, tamén, para frear o cruel (e ilegal) malos tratos cara aos animais.\nOs organizadores do evento convidan, por iso, a facer xestos visibles que axuden a xeneralizar a idea de respecto cara aos compañeiros de catro patas: desde inscribirse nunha asociación protectora de animais, pasarse polo cat-café máis próximo e axudar aos cans e gatos sen fogar, ata compartir a través das redes sociais artigos que, como este, lembran que é o Día Mundial dos Animais e que eles se merecen que se conmemore.\nComo celebrará vostede o Día Mundial dos Animais? Pode compartilo nos seguintes comentarios. Grazas!\nmascotas adoptar día mundial dos animais días internacionais defensa dos animais gatos-gl leyes-gl perros-gl


Cata online da D.O. Ribeira Sacra por San Valentín\nInicio/Última hora/Cata online da D.O. Ribeira Sacra por San Valentín\nNa aposta por buscar novas alternativas promocionais, a Denominación de Orixe Ribeira Sacra continúa coas catas en liña que comezaba o pasado Nadal. Ata o momento celebráronse 3 catas coa participación dunha decena de referencias en cada unha delas. Este mes, aproveitando a celebración de San Valentín, levarase a cabo unha nova cata impartida pola sumiller, Mercedes González Rodríguez.\nA Cata Ribeira Sacra, San Valentín terá lugar o xoves, 11 de febreiro, ás 19 horas por streamig (Zoom, Youtube, Facebook, Instagram). É necesario inscribirse no correo comunicacion@ribeirasacra.org ata 24 horas antes da celebración da cata, indicando o viño que adquiriu o participante. Unha vez inscritos, obterán a ligazón de Zoom e das redes sociais para poder seguir a cata e deixar as súas preguntas ou comentarios sobre cada viño.\n“A cata é gratuíta e para poder seguila e participar activamente é importante contar con algúns dos viños para catar. Incentívase así a compra dos nosos viños nun momento no que as limitacións ao sector da hostalaría están a castigar a todos os sectores que lle fornecen. Agora seguir apostando pola calidade dos produtos de proximidade evidencia máis ca nunca que repercute en beneficio de todos”, segundo indican dende o CRDO Ribeira Sacra.\ncata denominación gonzález Mercedes online orixe referencias ribeira sacra sumiller viños